വെട്ടൂര് രാമന്നായര് അനുസ്മരണ സമ്മേളനം നടത്തി പാലാ: പി.എന്. പണിക്കര് കഴിഞ്ഞാല് കേരളം ആദരിക്കേണ്ട ഒന്നാമനാണ് വെട്ടൂര് രാമന്നായര് എന്ന് സാഹിത്യ നിരൂപകന് പ്രഫ. ആര്.എസ്. വര്മജി. വെട്ടൂര് രാമന്നായരുടെ 17ാം ചരമവാര്ഷികത്തോടനുബന്ധിച്ച് പാലാ സഹൃദയസമിതി യുടെ ആഭിമുഖ്യത്തില് നടന്ന ഓണ്ലൈന് അനുസ്മരണ സമ്മേളനത്തില് മുഖ്യപ്രഭാഷണം നടത്തുകയായിരുന്നു അദ്ദേഹം. ഗ്രന്ഥശാലാ പ്രസ്ഥാനത്തിനും സാഹിത്യ ലോകത്തിനും വിലപ്പെട്ട സംഭാവനകള് നല്കിയ വെട്ടൂരിനെ കേരളം വേണ്ട ത്ര മനസിലാക്കുകയും അംഗീകരിക്കുകയും ചെയ്തില്ലന്നും അദ്ദേഹം കൂട്ടിച്ചേര്ത്തു. ജില്ലാ ലൈബ്രറി കൗണ്സില് പ്രസിഡന്റ് ബാബു കെ. ജോര്ജ് സമ്മേളനം ഉദ്ഘാടനം ചെയ്തു. രവി പാലാ അധ്യക്ഷത വഹിച്ചു. ജോസ് തെങ്ങുംപള്ളി ആശംസ അര്പ്പിച്ചു. രവി പുലിയന്നൂര് വെട്ടൂരിന്റെ ജീവിതരേഖ അവതരിപ്പിച്ചു. തുടര്ന്നു നടന്ന കഥയരങ്ങ് ഡി. ശ്രീദേവി ഉദ്ഘാടനം ചെയ്തു. ജോസ് പാത്താമുട്ടം, മംഗലശേരി, പ്രകാശ് വെട്ടം, ഗീത കൃഷ്ണന്, മീരാ കൃഷ്ണ, പി.എസ്. മധുസൂദനന്, അനീഷ് പെരിങ്ങാല, സുരേഷ് കാനപ്പള്ളി തുടങ്ങിയവര് കഥകള് അവതരിപ്പിച്ചു.